Investimenti Diretti Barranin L-UE dalwaqt ser tkun tista' tikkoordina l-iskrutinju tal-investimenti pajjiżi terzi setturi strateġiċi biex jivverifika li dawn ma jheddux is-sigurtà jew l-ordni pubbliku. Illum il-Presidenza laħqet qbil proviżorju mar-rappreżentanti tal-Parlament Ewropew fuq qafas tal-UE għall-iskrinjar ta' investimenti diretti barranin (IDB). It-test tal-qbil issa ser jiġi ppreżentat għall-approvazzjoni politika tal-ambaxxaturi għall-UE. Il-qbil tal-lum ser jipprovdi protezzjoni aħjar għall-Ewropa u ċ-ċittadini tagħha. Mhuwiex qed isir bl-għan li jingħalqu s-swieq tagħna iżda biex naġixxu b'mod responsabbli. Aħna determinati li nżommu s-setturi tat-teknoloġija u l-infrastruttura ewlenija tagħna siguri. Issa nħeġġeġ lill-istati membri biex japprovaw din ir-riforma ambizzjuża. Margarete Schramböck, Ministru Federali għall-Affarijiet Diġitali u Ekonomiċi tal-Awstrija u President tal-Kunsill L-UE hija d- destinazzjoni numru wieħed għall-IDB u hija suq miftuħ ħafna. Madankollu, f'dawn l-aħħar snin kien hemm żieda qawwija f'daqqa fl-investimenti relatati ma' assi kritiċi tal-UE li mhumiex ir-riżultat tal-forzi normali tas-suq. Pereżempju, intrapriżi mhux trasparenti tal-istat jew kumpaniji privati li għandhom rabtiet mill-qrib mal-gvernijiet qegħdin jixtru kumpaniji tal-UE li jużaw teknoloġiji tal-ogħla livell jew b'użu doppju (bħall-intelliġenza artifiċjali, ir-robotika jew in-nanoteknoloġiji) u assi strateġiċi tal-infrastruttura li jista' jkollhom impatt potenzjali fuq is-sigurtà jew l-ordni pubbliku tal-UE. Bħalissa, inqas minn nofs l-istati membri tal-UE għandhom leġislazzjoni fis-seħħ li tippermettilhom li jeżaminaw l-investiment dirett barrani. Bir-regoli li ntlaħaq qbil dwarhom illum, l-istati membri ser iżommu s-setgħa li jeżaminaw u potenzjalment jimblukkaw l-investiment dirett barrani għal raġunijiet ta' sigurtà u ordni pubbliku. Bl-istess mod, mhux ser ikunu obbligati jadottaw jew iżommu mekkaniżmu ta' skrinjar. Madankollu, il-mekkaniżmi eżistenti u dawk ġodda ser ikollhom jissodisfaw għadd ta' karatteristiċi komuni għall-UE kollha, bħar-rispett tal- prinċipju ta' nondiskriminazzjoni , il- protezzjoni ta' informazzjoni kunfidenzjali dritt għal rimedju ġudizzjarju kontra d-deċiżjonijiet tal-awtoritajiet nazzjonali jew regoli proċedurali applikabbli ddefiniti b'mod ċar. Ir-regolament ser jippermetti lill- Kummissjoni toħroġ opinjonijiet konsultattivi lill-istati membri fejn hija tqis li jkun probabbli li investiment, ippjanat jew li diġà sar, jaffettwa s-sigurtà jew l-ordni pubbliku fi stat membru wieħed jew aktar. It-test jipprevedi wkoll mekkaniżmu ta' kooperazzjoni bejn l-istati membri u l-Kummissjoni. L-istati membri ser ikollhom jinformaw lil xulxin u lill-Kummissjoni bi kwalunkwe investiment dirett barrani li qed jiġi skrinjat mill-awtorità nazzjonali tagħhom. Fuq talba, ser ikollhom ukoll jagħmlu disponibbli ċerta informazzjoni, bħall-istruttura tas-sjieda tal-investitur barrani u l-finanzjament tal-investiment. Il-passi li jmiss It-test tal-qbil ser jiġi ppreżentat lill-ambaxxaturi għall-UE għall-approvazzjoni f'isem il-Kunsill, wara l-finalizzazzjoni teknika tat-test. Il-Parlament u l-Kunsill imbagħad ser jiġu mistiedna jadottaw ir-regolament propost fl-ewwel qari.